  Майя Бывальцева Удмуртилэн тӧроез Александр Соловьёв вераз: Ижкарлэн шунды ӝужан палтӥз котыр сюресэз лэсьтонъя ӵектос быдэсмоз шуыса, юанъёс ӧвӧл. Ӵектосэн тодматон Москваын ортчиз южтолэзь пумын, ивортэ улосвыл тӧролэн но кивалтэтлэн пресс-службазы. «Ижкарлэн шунды ӝужан палтӥз котыр сюресэз лэсьтонъя концессионной ӵектосэз быдэстон пумысен мынам юанъёсы ӧвӧл. Кылем арняе ми соин Москваын тодматӥмы, милем пумит ӧз луэ. Ӵектосъя ужкагазъёсты дасян 2016-тӥ арлы чакламын. Нырысь-валысь чакланъёсъя, ӵектослэн дуныз 57 миллиард 800 миллион манет котыр. Отчы пыртэмын автомобиль сюресэз, чугун сюрес вамен выжонэз, Иж но Позимь шуръёс вамен выжъёсты, кык уровенен развязкаос лэсьтон. Удмуртилэн коньдэтысьтыз со понна уксё висъян сярысь верано ке, со бадӟым ӧвӧл — 2 миллиард манет котыр», — вераз Соловьёв. Карлэн шунды ӝужан палтӥз котыр сюресэз лэсьтон Ижысь сюресъёсты мозмытыны луонлык сётоз. Али карез котыр ортчыны луэ шунды пуксён палтӥ гинэ, нош «Ижкар-Вотка» сюрес вылтӥ уй-нуналаз 18–23 сюрс автомобиль ортче. Шунды ӝужан палтӥ котыр сюрес Кам шур вамен выжен ӵош азьланяз Киров — Ижевск — Уфа — Оренбург пала Санкт-Петербурге потыны луонлыкен Европа-Западный Китай автомагистральлэн люкетэз луоз. Тодэ вайытом, котыр сюресэз «Платон» сӧзнэтъя люкам коньдонэн пуктыны чакламын. Удмуртиысь ӵектос сяна, со уксёез басьтыны мылкыд каро Новосибирскын Обь шур вамен ньылетӥзэ выжез лэсьтонъя но Пермь шаерын Чусовой шур вамен выж пуктонъя ӵектосъёс. Тегъёс: Ужбергатон Авто Ижкар Удмуртия Платон АлександрСоловьёв сюресъёс  